La 3ª edició de 'Descobreix el teu patrimoni' començarà el primer diumenge de maig
02 de maig 2018

![](/es-va/Actualidad/PublishingImages/Agost 2015/48patrimoni medieval_cuerpo.jpg)  
  
El primer diumenge de maig comença la 3ª edició del cicle Descobreix el teu patrimoni. Per a esta edició, estan programades 4 visites amb una durada de dos hores i mitja, i que cadascuna de les quals es realitzarà cada diumenge del mes. L'objectiu de les rutes programades és conéixer i aprofundir en l'art, l'arquitectura i la cultura del període medieval, sobretot centrat en l'etapa cristiana, que és el període més ric en restes materials per a valorar el patrimoni que atesora la ciutat de Sagunt, amb la finalitat que siga respectat i protegit en el futur, i al mateix temps, reforçar el camí perquè Sagunt siga declarada Patrimoni de la Humanitat per la Unesco.

Com declara l’alcalde de Sagunt, Quico Fernández, “**esta és la tercera edició del cicle _Descobreix el teu patrimoni!_ que hem posat en marxa amb la finalitat que la ciutadania conega, respecte i estime el seu patrimoni amb motiu de la candidatura a Patrimoni de la Humanitat. En esta ocasió, tindrem l’oportunitat de conéixer el patrimoni cristià medieval, un patrimoni esplèndid si tenim en compte que a més del castell, tenim també un urbanisme característic amb palaus senyorials i espais religiosos, com esglésies, monestirs i ermites, entre d’altres. I una de les empremtes més interessants, com són els espais rurals, les alqueries de Morvedre, com la mítica de l’Aigua Fresca, la de Sant Roc o la de Gausa. Seran, per tant, unes visites molt enriquidores per a tots els ciutadans i totes les ciutadanes**”.

La primera visita, programada per al diumenge 6 de maig, estarà centrada en el Castell, ja que no es podria entendre la vila de Morvedre en època medieval sense la fortalesa que la custòdia. En esta s'estudiaran les construccions medievals tant en època musulmana com en època cristiana. El Castell, va complir una funció defensiva, estratègica i de salvaguarda per a la població des de l'època Califal fins a la baixa Edat Mitjana. El recorregut començarà en la Plaça Major a les 10.00 hores.

La segona visita, planificada per al diumenge 13 de maig, té la missió de revalorar el traçat urbanístic, centrat en els carrers principals d'època medieval com eren el carrer Major, la plaça de la Vila i el carrer Cavallers, que recorren l'interior del perímetre murer i estan escalonats per una sèrie de palaus nobiliaris, edificis públics i religiosos. El punt de partida d'esta ruta serà en l'església del Salvador a les 10.00 hores, que conforma i aglutina part del nou urbanisme medieval de la ciutat.

La tercera visita, programada per al diumenge 20 de maig, se centrarà en les alqueríes medievals com a mostra d'hàbitat rural i dispers, que juntament amb l'anàlisi de l'urbanisme de la ciutat que es veu en la visita prèvia, ajudarà a entendre millor com era la realitat urbana i social de la vila de Morvedre, així com l'organització del paisatge, els camins i els cursos d'aigua vitals per tot el conjunt. La visita partirà des dels afores de Sagunt, en el pont d'Emili Llueca a les 10.00 hores.

Finalment, la quarta visita planificada per al diumenge 27 de maig, estarà orientada cap als edificis religiosos com són l'església del Salvador, Santa María i ermites que es troben tant dins de la trama urbana com fora, però en un recorregut bastant proper per a fer-ho a peu. El lloc de partida serà en la plaça Major a les 10.00 hores.

Amb totes estes visites, es pretén posar en valor i transmetre coneixement a la ciutadania sobre la importància que va tindre Sagunt en l'Edat Mitjana, ja que a més de fer explicacions enfocades a aquelles restes materials existents, s'intentarà aportar, en la mesura del possible, material gràfic per a explicar edificis que actualment ja no es conserven o no estan íntegres, així com notícies referents a la cultura, la religiositat o la política pròpia de l'època, que s'exposarà en els espais pertinents i que té molt a veure amb allò que es veurà a cada moment.

![](/es-va/Actualidad/PublishingImages/Agost 2015/50CARTELL PATRIMONI MEDIEVAL_cuerpo.jpg) 

*   [](http://www.facebook.com/sharer.php?u=https://aytosagunto.es/va/actualitat/la-3ª-edició-de-descobreix-el-teu-patrimoni-començarà-el-primer-diumenge-de-maig/ "Facebook")
*   [](http://twitter.com/share?url=https://aytosagunto.es/va/actualitat/la-3ª-edició-de-descobreix-el-teu-patrimoni-començarà-el-primer-diumenge-de-maig/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-3ª-edició-de-descobreix-el-teu-patrimoni-començarà-el-primer-diumenge-de-maig/ "Linked In")
*   [](mailto:?body=https://aytosagunto.es/va/actualitat/la-3ª-edició-de-descobreix-el-teu-patrimoni-començarà-el-primer-diumenge-de-maig/)